LVI.  Monasterio Repsholtensi asserit reditum, a Liemaro quondam archiepiscopo Hamburgensi concessum.   (Velletri, Maii 15.) [LAPPENBERG,  Hamburg. Urkund.,  I, 230.]
Author: Lucius III

Lucius episcopus, servus servorum Dei, dilectis filiis, praeposito ecclesiae Sancti Mauricii de Ripesholt, ejusque fratribus tam praesentibus quam futuris canonice substituendis, in perpetuum.

Cura suscepti regiminis monet nos propensius et hortatur sic circa decorem domus Domini sollicite vigilare, ut ministri ejus statuta canonica in sua conversatione custodiant, et ad usum vitae praesentis, juxta quod Apostolus statuit, ut qui altario servit, de altario vivat, necessaria stipendia consequantur. Propositum autem est nobis ex parte vestra, dilecti in Domino filii, quod bonae memoriae Liemarus, Bremensis quondam episcopus, de obsequio nostri Creatoris et sustentatione ministrorum ejus in ecclesia vestra, pro episcopalis officii administratione sollicitus, prout inferius adnotatur, clericis in ecclesia vestra Domino servientibus necessaria stipendia providere curavit et perpetuis temporibus constituit exhibenda: omni scilicet die panem unum tantae magnitudinis, ut septem possint de mensura modii illius loci formari; quatuor becarios cervisiae, unum denarium Gavariensis monetae per singulos dies, et decem solidos annuatim ad utilitatem vestium comparandam. Constituit etiam et superaddidit, omni die Dominico pulchrum panem siliginum et denarium cum becario medonis vel duobus cervisiae. In majoribus autem festivitatibus, videlicet in Natali Domini, ipsis quatuor diebus, in Circumcisione Domini, in Epiphania, in Purificatione sanctae Mariae, in festivitate sancti Matthiae, in depositione carnis, in die sancto Paschae cum proximis tribus diebus, in festivitate apostolorum Philippi et Jacobi, in Ascensione Domini, in die sancto Pentecostes, in feria secunda, in tertia, in quarta, in festo sancti Joannis Baptistae, in festivitate apostolorum Petri et Pauli, et Jacobi, Laurentii, in Assumptione sanctae Mariae, in festivitate sancti Bartholomaei, in nativitate sanctae Mariae, in festivitate sancti Matthaei apostoli, sancti Mauritii, et in dedicatione ejusdem ecclesiae, in festivitate sancti Michaelis, sanctorum apostolorum Simonis et Judae, Omnium Sanctorum, et sancti Willehadi, Andreae et Thomae apostolorum unicuique pulchrum panem, quatuor insimul porcellum ablactatum et pullum, vel privatim denarium. Tres becarios unicuique presbytero medonis, duos diacono, totidem subdiacono, vel bis tantum electae cervisiae. Addidit insuper ad supplementum praebendae pro debito charitatis solvendum, quidquid pro sepulturis mortuorum in denariis sive praediis pia fuerit devotione collatum. Quidquid vero reddituum sive census super expensam praebendae fratrum remanere contigerit, in aedificationem et structuram ecclesiae, sive in augmentum ornatus atque librorum, consilio et assensu fratrum et parochianorum colligi statutum est et converti. Obeunte vero praeposito, qui ibi pro tempore fuerit, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris secundum timorem Dei providerint eligendum. Nunc igitur, quia contra malignorum incursus auctoritatis apostolicae petivistis munimine roborari, nos ad exemplar sanctae recordationis Alexandri papae, praedecessoris nostri, petitioni vestrae grato concurrentes assensu, praedictam constitutionem auctoritate apostolica confirmamus, et ratam futuris temporibus permanere censentes, ecclesiam vestram sub beati Petri et nostra protectione suscipimus et praesentis scripti privilegio communimus. Decernimus ergo ut nulli omnino hominum fas sit praefatam ecclesiam temere perturbare, aut ejus possessiones auferre vel ablatas retinere, minuere aut quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura; salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, etc. Datum Velletri, per manum Alberti, Romanae Ecclesiae presbyteri cardinalis et cancellarii, XVIII Kalendas Junii, indictione XV, Incarnationis Dominicae anno 1181, pontificatus vero domini Lucii papae III anno primo.